Capitala ocupă un loc de frunte în rândul marilor orașe europene din punct de vedere al competitivității tehnologice, fiind pe locul 8 în clasamentul celor mai atractive centre IT din Europa și pe locul 4 în topul orașelor cu cea mai mare creștere a numărului de angajați din domeniu, conform unui raport privind dezvoltarea industriei IT, remis miercuri Agerpres.

Astfel, Bucureștiul s-a poziționat înaintea unor orașe precum Amsterdam, Milano, Moscova sau Istanbul. În perioada 2010 — 2015, Capitala a avut o rată de creștere de 28,21% a angajaților din aceste sectoare.

"Cererile de spații de birouri ale companiilor din outsourcing și IT sunt un adevărat motor pentru dezvoltarea pieței imobiliare. Practic, jumătate din toate tranzacțiile efectuate în România au fost pentru aceste companii. Ne bucurăm să vedem că Bucureștiul și România în general își consolidează o reputație stabilă și performantă în Europa în sectorul tehnologic și în IT și ne așteptăm, în continuare, la o dinamică efervescentă a altor sectoare ale economiei", apreciază Mihai Păduroiu, expert CBRE.

Ritmul de creștere al angajărilor în sectorul IT în ultimii cinci ani în Europa a depășit rata angajărilor în întreaga economie europeană și este de așteptat ca tendința pozitivă să continue. Conform raportului realizat de CBRE privind dezvoltarea sectorului IT și tehnologie din Europa, Berlin, Dublin, Munchen sau Viena, precum și câteva orașe europene din piețele emergente, cum ar fi Budapesta, București sau Istanbul, înregistrează dezvoltări accelerate în industria IT.